કોંગ્રેસ ઉપાધ્યક્ષ રાહુલ ગાંધીએ સુરતમાં બુધવારે વિવિધ વેપારીઓ અને કામદારો સાથે મુલાકાત કરી હતી. ત્યાર બાદ તેઓ સાંજે સંજીવ કુમાર ઓડિટોરિયમ ખાતે 'પરામર્શ' કાર્યક્રમમાં વેપારીઓ સાથે સંવાદ કરવા પહોંચ્યા હતા. અહીં તેમણે ફરી એકવાર જીએસટી અને નોટબંધી પર પ્રહારો કર્યા હતા. સાથે જ તેમણે કહ્યું હતું કે, 'ભારત જેવો બીજો વિશાળ દેશ છે ચીન. તમારા ફોનની પાછળ આજે મેડ ઇન ચાઇના લખેલું છે, તમારા શર્ટની પાછળ અને એ જ રીતે આપણે ઉપયોગમાં લઇએ છીએ એ વિવિધ વસ્તુઓ પર મેડ ઇન ચાઇના લખેલું જોવા મળે છે. ચીન એક દિવસમાં 50 હજાર યુવાનોને રોજગાર આપે છે, ભારત 450 યુવાનોને. આ મારા આંકડા નથી, સરકારના આંકડાઓ છે. ચીન જે કામ એક દિવસમાં કરે છે, એ આપણે 1 વર્ષમાં કરીએ છીએ.'